Salomóŋ á ngālóŋ ndá dzīé nyémēn mīḿbú áwômo ai mílɛ́, ńdɔ a ngámana ǹgúmā ndá wóé tē. 2A ngálóŋ ndá yǎ áfǎn Libáŋ; ǹtíé wóé ó ngábə́ mongolo mə́ mɔ́ ńtɛd, mongolo mə́ mɔ́ mə̄wóm mə́tán á ndam, mongolo mə́ mɔ́ mə̄wóm mə́lɛ́ á ńkōŋ. E ngálóŋoban á mīḿbóŋ mə́ndíé miǹkǔm yā élē kɛ́dar mínyi á yób ai mim̀bóŋ yǎ élē kɛ́dar á miǹkum á yōb. 3E ngábə́ ḿbūdán ai elé kɛ́dar éfǎs yā yób a kələ kwí á mə́bám yā miǹkum á yób. Miǹló mə́ndíé mí ngábə́ miǹlɔŋ mílɛ́, mísə məwóm mə́nyi ai mítán, awômo ai mítán á ńlɔŋ ḿbɔ̄g, 4miǹlɔŋ bə́wúndī miǹkadag mílɛ́, wúndi ósə yǎ míńlɔŋ mílɛ́ mī á ngábə́ bə́lə́ wúndi ḿfə́ á yād, bə́ bəbəgan. 5Mim̀bɛ́ mísə ai bəwúmdi bí ngábə́ bələ́ miǹkadaga məbúg mə́nyi ayǎb ai ndam ǹtíé ḿbɔ̄g, wúndi ḿbɔ̄g á tōbogan ai ényɔ̄ ḿbɔ̄g á miǹlɔŋ mílɛ́. 6A ngálóŋ fə ḿbɛ́ sí miǹkum; á ńtīé mongolo mə́ mɔ́ mə̄wóm mə́tán, á ndam mongolo mə́ mɔ́ məwóm mə́lɛ́; mod m̀bɛ́ á ngábə́ ai miǹkum ai m̀bɛ́ ḿbɔ̄g ḿfág yǎ ósú. 7A ngábɔ̌ fə m̀bɛ́ sí yǎ Étɔá kúm, é vóm ā kadəgə kɔ́bɔ̄ mə̄dzó, ńgɔ̄ ó nə̄ m̀bɛ́ sí yā étsîg ǹtól; ó ngáman lóŋoban ai elé kɛ́dar a kódógo á zəzə sí a kələ kwí á míḿfǐm yā yób. 8É ndá dzīé nyémēn ā yi kǎd tɔbɔ, ḿfág yǎ ńsəŋ m̀bɔ̄g, á mvús m̀bɛ́ sí, e ngábə́ ńlōŋán ákyaí dá. Ńdɔ Salomóŋ á ngálóŋ fə̄ ndá ákyaí tē ású ngɔn Farawóŋ yǎ á ngālúg. 9Mə́ndá mā mə́sə̄ mə́ ngálóŋoban ai bidímá mə́kɔ́g bí ngábə́ ḿbɔán ai ǹsalan ai zig, á mvús ai ábum, a kódogo a bībé á sí a kələ kwí á ḿfim á yób. 10Bibé bí ngábə́ ai bidímá məkɔ́g, bod mə́kɔ́g bə̄nén bə́ tɔ̄á mongolo mə́ mɔ́ awômo ai mwom. 11Ḿfág yā yób ó ngábə́ bidímā mə́kɔ́g, anə́ bod mə́kɔ́g bə̄nén, ai elé kɛ́dar. 12Ḿfág yǎ átān, mod ǹsəŋ a ngábə́ ńlōŋán ai bod mə́kɔ́g ḿbomoná miǹlɔŋ mílɛ́, ai ǹlɔŋ mim̀bóŋ mí élé kɛ́dar ḿbɔ̄g; dzam də́dā ású ǹsəŋ Tə́mpɛl Ǹtondôbə, ai m̀bɛ́ sí Tə́mpɛl.